የደመራ በዓል በደማቅ ሥነ ሥርዓት   ተከበረ
ብፁዕ ወቅዱስ አቡነ ማቲያስ የዘንድሮ በዓል ልዩ የሚያደርገው የመስቀል ደመራ በዓል  በተባበሩት  መንግሥታት የትምህርት፣  የሳይንስና የባህል ድርጅት (ዩኔስኮ) በቅርስነት ሕጋዊ ዕውቅና ባገኘበት ወቅት መሆኑን ጠቁመው  ለዚህ ደረጃ በመብቃታችን እንኳን ደስ አለን ብለዋል።በአሁኑ ወቅት በአገሪቱ እየተመዘገቡ ያሉት ጉልህ የልማትና ኢኮኖሚያዊ ዕድገት  የኢትዮጵያ ሕዝቦች የአንድነት፣ የሰላምና የአብሮነት ውጤቶች መሆናቸውን የገለጹት ብፁዕ ወቅዱስ አቡነ  ማቲያስ  በአጭር ጊዜ  ውስጥ  ከድህነት ተላቆ  ወደ  መካከለኛ ገቢ አገራት ተርታ  ለመሠለፍ   ከዳር  እስከ ዳር  በአንድነት ለሥራ መነሳት አለብን ብለዋል ።የአዲስ አበባ ከተማ ምክትል ከንቲባ አቶ አባተ ሥጦታው በበኩላቸው በሥነ ሥርዓቱ ላይ እንደገለጹት የደመራ በዓል አከባበር በተባበሩት መንግሥታት የትምህረት፣ የሳይንስና የባህል ድርጅት (ዩኔስኮ) በማይዳሰሱ ቅርስነት በመመዝገቡ የአገሪቱ  መልካም ገጽታ በዓለም  አቀፍ ደረጃ ከመገንባቱም  በላይ ለቱሪዝም ዘርፉ ትልቅ  አስተዋጽኦ  ያበረክታል።ኢትዮጵያ የሃማኖቶች መከባበርና መቻቻል  አኩሪ ባህል  ያላት አገር  መሆኗን  የጠቆሙት አቶ አባተ  የቀድሞ ሥሟንና ክብሯን መልሳ  ለማግኘት  በመንግሥት የተጀመሩትን  የፀረ  ድህነት ትግል  በእልህና በወኔ  ለማሳካት  መረባረብ ይኖርብናል ብለዋል ።በሥነ ሥርዓቱ ላይ ተረኛ የሆነው የደብረ ጽጌ ቅዱስ ዑራኤል  ቤተ ክርስቲያን  የሰንበት ትምህርት ቤት አባላት የመንፈሳዊ ዝማሪያቸውን  አቅርበዋል ።የመስቀል በዓል  በንግስት  እሌኒ ወቅት  ከአየሩሳሌም ተቆፍሮ  እንዲወጣ ከተደረገ በኋላ በኢትዮጵያ በልዩ  መንፈሳዊ ድምቀት  እስካሁን  በመከበር ላይ ይገኛል ። 